
El Monogràfic Marimurtra dona el tret de sortida a la Setmana de la Ciència al Jardí
La jornada, dedicada a la relació entre les plantes i les persones, coincideix amb el vintè aniversari de la participació de Marimurtra en aquesta iniciativa
El dissabte 7 de novembre, el Jardí Botànic Marimurtra va donar el tret de sortida a les activitats de la Setmana de la Ciència amb una nova edició del Monogràfic Marimurtra, dedicada enguany a Les plantes i l’ésser humà. La jornada també va commemorar els 20 anys de participació de Marimurtra en aquesta iniciativa de divulgació científica.
El monogràfic va començar amb la benvinguda de Quim Valls, patró i vicepresident de la Fundació Carl Faust; seguit de la primera ponència, Plantes medicinals i els humans: ahir i avui, va anar a càrrec de Cèsar Blanché, de la Universitat de Barcelona i membre de la Reial Acadèmia de Farmàcia de Catalunya. Blanché va resseguir la relació històrica entre les persones i les plantes medicinals, des dels usos tradicionals fins a les aplicacions actuals. També va parlar de la diversitat de plantes medicinals i dels tres nivells de biodiversitat —ecosistemes, espècies i diversitat genètica—, així com de les possibilitats que aquesta riquesa obre per a la recerca i la biotecnologia.
A continuació, Miquel Àngel Conesa, de la Universitat de les Illes Balears, va presentar Per què existeix el pa amb tomàquet? La domesticació del tomàquet a Europa. La ponència va permetre descobrir tot el que hi ha darrere d’un gest tan quotidià com sucar pa amb tomàquet: la història del fruit, l’origen de les varietats tradicionals —com el tomàquet de ramellet i el de penjar— i les pistes que ofereix l’estudi dels seus genomes per entendre’n la domesticació i la incorporació a la cuina mediterrània.
La tercera ponència, Menús gourmet i toxines vegetals: què estem menjant?, va anar a càrrec d’Alexis Maravilla, d’Innobrotes. La xerrada va posar el focus en la diversitat de plantes que avui s’incorporen a la gastronomia, com ara els microvegetals i les flors comestibles, i en la importància de saber identificar-les correctament. Maravilla també va alertar del risc de confondre espècies comestibles amb plantes tòxiques i de les possibles conseqüències d’aquestes confusions.
La jornada va acabar amb una visita guiada pel Jardí, conduïda per Josep A. Rosselló, director científic de la Fundació Carl Faust – Jardí Botànic Marimurtra. El recorregut va permetre als assistents veure in situ algunes de les espècies vegetals esmentades durant les ponències i descobrir-les dins el context del Jardí.
El monogràfic va tenir molt bona acollida i va comptar amb la participació i la col·laboració activa del públic assistent.
Les activitats de la Setmana de la Ciència a Marimurtra continuaran diumenge 8 de novembre amb un taller d’il·lustració botànica. El dijous 12 de novembre, a les 19.30 h, el Club de Vela Blanes acollirà la xerrada Les plantes psicotròpiques i els déus: qui va crear a qui? El cap de setmana del 14 i 15 de novembre hi haurà Marimurtra + Científic, Botànica en família i la visita guiada Tast de Marimurtra.
La programació es pot consultar al web https://marimurtra.cat/setmana-de-la-ciencia/
La Fundació Carl Faust va ser constituïda l’any 1951 per Carl Faust, creador del Jardí Botànic Marimurtra, amb la finalitat de garantir la continuïtat del seu llegat. Entre els seus objectius fundacionals hi figuren “la protecció i el foment dels estudis de biologia mediterrània, especialment en botànica, […] cercant la cooperació i les relacions internacionals en benefici, tot plegat, de la recerca i de la divulgació científiques.”

